ธปท.ชี้แนวโน้มสินเชื่อปีนี้โตดีกว่า4.3%
ธปท.ชี้แนวโน้มสินเชื่อปีนี้ดีกว่าปี่ผ่านมา เหตุมีการเตรียมให้กู้ 4 จี และแนวโน้มเศรษฐกิจโตได้ดีขึ้น คาดสินเชื่อโตได้ดีกว่า 4.3%
12 ก.พ. 2559

ธปท.ชี้แนวโน้มสินเชื่อปีนี้ดีกว่าปี่ผ่านมา เหตุมีการเตรียมให้กู้ 4 จี และแนวโน้มเศรษฐกิจโตได้ดีขึ้น คาดสินเชื่อโตได้ดีกว่า 4.3%
นายดอน นาครทรรพ ผู้อำนวยการอาวุโส สายนโยบายสถาบันการเงิน ธนาคารแห่งประเทศไทย (ธปท.) กล่าวว่า ระบบธนาคารพาณิชย์ปี 2558 ที่ผ่านมาสินเชื่อรวมขยายตัว 4.3% ชะลอลงจากปีก่อนหน้าที่ 5% ลดลงตามภาวะเศรษฐกิจที่ฟื้นตัวช้าและภาคธุรกิจขนาดใหญ่หันไประดมทุนผ่านตลาดทุนแทนการกู้เงินจากธนาคาร แต่ในปีนี้สินเชื่อมีแนวโน้มโตได้ดีขึ้นกว่าปีที่ผ่านมา
“แนวโน้มสินเชื่อในปี 2559 น่าจะดีขึ้นกว่าปีที่ผ่านมา จากการปล่อยกู้การลงทุน 4 จี บวกกับปีนี้เป็นปีแห่งแห่งการลงทุนตามที่รัฐบาลระบุไว้ ที่สำคัญอัตราการเติบโตทางเศรษฐกิจ (จีดีพี) ปีนี้มีโอกาสขยายได้ดีขึ้น ธปท.คาดว่าจะโต 3.5% สูงกว่าปีที่ผ่านมาที่คาดไว้ 2.8%” นายดอนกล่าว
ทั้งนี้ ในปี 2558 ระบบธนาคารพาณิชย์มีผลกำไรจากการดำเนิน 3.7 แสนล้านบาท ดีขึ้นกว่าปีที่ผ่านมาที่ 3.45 แสนล้านบาท เพิ่มจากรายได้ดอกเบี้ยปล่อยสินเชื่อเป็นสำคัญและอีกส่วนมาจากรายได้ค่าธรรมเนียมที่ขยายตัวได้ดีขึ้น จากการให้บริการการออกหลักทรัพย์และตราสารหนี้ แต่กำไรสุทธิกลับลดลง จาก 2.14 แสนล้านบาท ในปีก่อนหน้า ลดลงเหลือ 1.92 แสนล้านบาท เพราะระดับหนี้ที่ไม่ก่อให้เกิดรายได้ (เอ็นพีแอล)เพิ่มขึ้น จาก 1.29 แสนล้านบาท หรือ 2.15% ของสินเชื่อรวม เพิ่มเป็น 1.32 แสนล้านบาท หรือ 2.55% ของสินเชื่อรวม ตามการด้อยลงของสินเชื่อในทุกหมวดทำให้ต้องกันสำรองเพิ่มขึ้น.